《因送胡子颇动归思借韵一首》
明代·孙承恩

宵梦山中薜荔衣，朝来匹马送将归。子承家学惟忠孝，我畏危途有是非。

霜冷洞庭橙已熟，月沉鱼浦蟹初肥。茅堂夜雨秋堪听，望逐仙舟思欲飞。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。